Публикуваме част от обсъжданията от правителственото заседание в сряда, 8 декември.

Точка 22: Проект на Постановление за предоставяне на допълнителни средства за спешни и неотложни ремонтни и строителни дейности на православни храмове.

Божидар Димитров: Предлага се допълнителен бюджетен кредит за десет църкви, които трябва да зазимят, за да не се повреди това, което е построено досега. Десет църкви от 300-те, които се строят сега, между тях са храмът "Света София”, град София, храмът "Свети Николай” в град Бургас, кв. Меден рудник.

Бойко Борисов: Колко пари общо са?

Божидар Димитров: Триста и осемдесет хиляди лева са, съгласувано е с министерството.

Бойко Борисов: Включен ли е тук този манастирът в Гигинци?

Божидар Димитров: Там си изплатихме всичко, което искаха.

Бойко Борисов: Там има още 70 хиляди лева.

Божидар Димитров: Напротив, последния път той (не става ясно кой, вероятно игуменът на манастира - бел. ред.) вдигна мизата на 140 хиляди. Колкото поиска, за да завърши манастира, ние му го дадохме. Няма да го издържаме до края на света този манастир!

Бойко Борисов: Искам да се чуеш за последно с него.

Божидар Димитров: За последно искаше 140 хиляди, имам и свидетел, министър Дянков.

Бойко Борисов: Дадохме ги тези пари?

Божидар Димитров: Искаше 150 хиляди, дадохме му ги.

Бойко Борисов: Разплатили ли сме му ги?

Божидар Димитров: Да. Открихме манастира.

Бойко Борисов: Последното, което беше – за камбанарията и тази част за парапетите и т.н. трябвали още малко пари.

Божидар Димитров: Трябват. Той ги увеличава непрекъснато.

Бойко Борисов: Ходихме с Дянков. Това, което е направено, е прекрасно. Хиляди хора ходят там.

Божидар Димитров: И то стана основно с наши пари, на държавата. Супер лукс е.

Бойко Борисов: Винаги съм ви казвал: правите ли нещо за началника, никога няма да се свидите. Така че, днес искам да се чуеш с него и да ми кажеш, последно, за да го впишем в тази точка.

Божидар Димитров: Министър Дянков да му мисли.

Бойко Борисов: Ако трябва, ще отидеш на място там, да ти покажат точно какво още трябва да се направи, да го остойностим и да го приключим. Не знаете, че от парите, от държавната дотация, които се полагат на политическите партии, ние за няколко църкви вече направихме покривите с партийни пари, а не от бюджета на държавата, така че също помагаме.

Приемаме точка 22.

Извън дневния ред на правителственото заседание, премиерът Борисов сам подхваща темата за очакваните снеговалежи:

Бойко Борисов: В петък очакваме сняг. Да не ви изненада. Отсега искам да чакате с метли и снегорини, като падне снежинка, да я хващате във въздуха. Ако прочета: "Снегът пак ги изненада”, ще бъда много ядосан. Затова ви предупреждавам: в петък ще вали сняг! До неделя ще се стопи, но в петък ще навали..

За да отговори на премиера, министър Плевнелиев решава да степенува думата перфектно и напомня, че в Западна Европа снегът е донесъл много неприятности.

"Ще се справим! Германия, Англия, включително половината летища на Германия бяха доста изненадани от първия сняг. Ще бъдем по-перфектни от германците, надявам се", декларира Плевнелиев.